Щэнхабзэм зезыгъэужь зэхыхьэшхуэ
«Урысейм и театрхэр — Кавказ Ищхъэрэм» проектым и лэжьыгъэр и кIэм нэблэгъащ.
Абы хыхьэу, Кавказ Ищхъэрэм япэу щекIуэкIащ Урысейм и къалэ цIыкIухэм щылажьэ театрхэм я фестиваль. ЕпщыкIузанэу къызэрагъэпэщ мы зэхыхьэр я нэIэм щIэтащ УФ-м и Президентым и Администрацэмрэ Урысейм ЩэнхабзэмкIэ и министерствэмрэ, УФ-м и Президентым и полномочнэ лIыкIуэу КИФЩI-м щыIэм и аппаратыр я дэIэпыкъуэгъуу.
Лъэпкъхэм я къэрал театрым и художественнэ унафэщI, Урысейм и цIыхубэ артист, фестивалыр къызэзыгъэпэща Миронов Евгений УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэ Хлопонин Александр зыхуигъэза нэужь, къалэ цIыкIухэм я театр фестиваль Кавказ Ищхъэрэм щрагъэкIуэкIыну зэгурыIуащ. Мироновым зэрыжиIамкIэ, мы Iуэхур игу къыщыкIар нэгъабэ Грознэм щыщыIарщ. Иужьым, Хлопонин Александр и жыIэкIэ, фестивалым зрагъэубгъуну мурад ящIащ, «Урысейм и театрхэр — Кавказ Ищхъэрэм» проектым хэту.
Проектым хэту, Мэхъэчкъалэ, Псыхуабэ, Владикавказ, Грознэ, Черкесск, Налшык, Магас, Магадан къалэхэм Урысейм и театр нэхъыфIхэм спектаклхэр щагъэлъэгъуащ. Апхуэдэхэщ, Миронов Евгений зи унафэщI Лъэпкъ театрыр, Вахтангов Евгений и цIэр зезыхьэ Къэрал академическэ театрыр, Чехов Антон и цIэр зезыхьэ МХТ-р, Райкин Аркадий и цIэр зезыхьэ «Сатирикон» театрыр, Табаков Олег зи унафэщI «Табакерка» театрыр. Урыс литературэм и классикхэм я тхыгъэхэм къытращIыкIа спектаклхэр фестивалым щызыгъэлъэгъуахэм ящыщщ актер цIэрыIуэхэу Леонтьев Авангард («Собрание острых слов»), Райкин Константин («Константин Райкин. Своим голосом»), Филиппенкэ Александр («В поисках живой души: Гоголь, Зощенко, Довлатов»).
Лъэпкъхэм я къэрал театр проектым и къызэгъэпэщакIуэм «Рассказы Шукшина» спектакль цIэрыIуэр мэкъуауэгъуэм и 17-м Псыхуабэ щигъэлъагъуэри, фестивалыр зэхуищIыжащ.
Къалэ цIыкIухэм я театрхэм я фестиваль гъэ къэс ирагъэкIуэкIыр мэкъуауэгъуэм и 13-м зэхуащIыжащ. Абы хэтащ Ростов областым и Новошахтинск, Самарэ областым и Новокуйбышевск, Удмуртием и Глазов, Красноярск крайм и Минусинск, Калининград областым и Советская, Урысейм и нэгъуэщI къалэ цIыкIухэми щыщ творческэ гуп 13. Фестивалыр щекIуэкIа махуэхэм егъэджакIуэ Iэзэхэм мастер-классхэр ятащ. Остроумовэ Ольгэ зи нэхъыжь къэпщытакIуэ гупым хэтхэм къыхахащ Москва щагъэлъэгъуэну спектаклыр. Абыхэм къызэралъытэмкIэ, мы проектым мыхьэнэшхуэ иIэщ къэралым и щэнхабзэр зэтегъэувэжынымкIэ, Урысейм и къалэ цIыкIухэм щылажьэ театрхэм, абыхэм я лэжьакIуэ гупхэм я зэфIэкIым хэгъэхъуэнымкIэ.
КъБР-м и Iэтащхьэмрэ и Правительствэмрэ я пресс-IуэхущIапIэ.
